**ימי עיון ותוכניות חינוכיות בבית טרזין**

המרכז החינוכי בבית טרזין מקיים מגוון רחב של תוכניות חינוך וימי עיון המתאימים לחיילי צה”ל וכוחות הביטחון. סיפורו יוצא הדופן של גטו טרזיינשטאט מאפשר דיון בקשת רחבה של נושאים היסטוריים והומניים ביניהם: יהדות מרכז אירופה וגורלה, הליך הגטואיזציה ו”הפתרון הסופי”, התנגדות רוחנית, ספורט ורוח האדם, חינוך תחת תנאים בלתי אפשריים, אומנות כדרך לשרוד ועוד.

**יום עיון בבית טרזין**

ימי העיון מתמקדים בהכרת סיפורו של גטו טרזיינשטאט, התמודדות אסירי הגטו עם דילמות קיומיות ומוסריות ובשורשיו של השלטון הנאצי כשלטון טוטליטרי שבבסיסו גזענות, לאומנות ושנאת האחר. ימי העיון כוללים סיור מודרך בתערוכות המוזיאון:

* **"טרזיינשטאט 1945-1941"-** התערוכה מספרת את סיפורו של הגטו מראשית תקופת המלחמה ועד לשחרורו בחודש מאי 1945. במסגרת ההדרכה נעסוק בנושאים שונים וביניהם, תהליך הגטואיזציה, דילמות הנהגה, חיי היום יום בגטו, היצירה האומנותית- תרבותית בגטו ועוד.
* **"לו יכולתי אל ביתי לחזור"-** התערוכה עוסקת בעולמם של הילדים בגטו טרזיינשטאט. באמצעות מוצגים רבים שנשתמרו מהגטו (שירים, ציורים, עיתוני ילדים, עבודות אומנות ועוד) נחשף המבקר בתערוכה לעולמם של הילדים בגטו, לדילמות ולקשיים איתם התמודדו ולדרך חינוך הילדים בגטו.
* **"לרקוד על לוע הר געש"-** תערוכה חדשה שנפתחה בחודש ינואר 2022. התערוכה מספרת את סיפורה של התרבות שהתקיימה בגטו טרזיינשטאט במשך כל שנות קיומו ובדרכי ההתמודדות של אסירי הגטו עם מציאות החיים היומיומית הקשה שנכפתה עליהם.

**הרצאות**

ניתן לשלב הרצאות במהלך יום העיון וכן להזמין הרצאה בנפרד מיום העיון (מצורף פירוט ההרצאות)

